PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/FK/3/1/061	Bratislava 5.júna 2006	

Protimonopolný úrad Slovenskej republiky, odbor koncentrácií v správnom konaní 
č. 0022/OK/2006 začatom dňa 6.2.2006 na základe oznámenia koncentrácie podnikateľom BUDAMAR TRANSPORT LIMITED, The Baltic Exchange, 38 St. Mary Axe, Londýn, EC3A 8BH/G.B., Veľká Británia prostredníctvom svojho splnomocneného  zástupcu  Petra Víglaského – advokáta, Hlavné námestie 5, 811 01 Bratislava vo veci koncentrácie podnikateľov BUDAMAR TRANSPORT LIMITED, The Baltic Exchange, 38 St. Mary Axe, Londýn, EC3A 8BH/G.B., Veľká Británia a Slovenská plavba a prístavy, a.s., so sídlom Pribinova 24, 815 24 Bratislava, IČO: 35 705 671

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, ktorá spočíva v získaní nepriamej kontroly podnikateľa BUDAMAR TRANSPORT LIMITED, The Baltic Exchange, 38 St. Mary Axe, Londýn, EC3A 8BH/G.B., Veľká Británia nad podnikom podnikateľa Slovenská plavba a prístavy, a.s., so sídlom Pribinova 24, 815 24 Bratislava, IČO: 35 705 671 prostredníctvom podnikateľa GANESHIA TRADING LIMITED, 13 A Karpathou str., Aglandjia Nicosia, Cyprus a podnikateľa MELUSH ENTERPRISES LIMITED, 14, Ayiou Epiphaniou str., Archangelos, Nicosia, Cyprus na základe Zmluvy o kúpe akcií uzatvorenej dňa 31.1.2006 medzi WOODBRET LIMITED, so sídlom 30 Karpenisi Street, Nicosia, Cyprus ako predávajúcim a podnikateľom BUDAMAR TRANSPORT LIMITED, The Baltic Exchange, 38 St. Mary Axe, Londýn, EC3A 8BH/G.B., Veľká Británia ako kupujúcim a na základe Zmluvy o kúpe akcií uzatvorenej dňa 31.1.2006 medzi CLEMENT LIMITED, so sídlom 14 Ayiou Epiphaniou Street, Archangellos, Nicosia, Cyprus ako predávajúcim a podnikateľom BUDAMAR TRANSPORT LIMITED, The Baltic Exchange, 38 St. Mary Axe, Londýn, EC3A 8BH/G.B., Veľká Británia ako kupujúcim.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 6.2.2006 listom č. 590/2006 podnikateľom BUDAMAR TRANSPORT LIMITED, The Baltic Exchange, 38 St. Mary Axe, Londýn, EC3A 8BH/G.B., Veľká Británia (ďalej len „Budamar“) prostredníctvom svojho splnomocneného  zástupcu  Petra Víglaského – advokáta, Hlavné námestie 5, 811 01 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúca v získaní nepriamej výlučnej kontroly podnikateľom Budamar prostredníctvom podnikateľa GANESHIA TRADING LIMITED, 13 A Karpathou str., Aglandjia Nicosia, Cyprus (ďalej len „Ganeshia“) a podnikateľa MELUSH ENTERPRISES LIMITED, 14, Aviou Epiphaniou str., Archangelos, Nicosia, Cyprus (ďalej len „Mellush“) nad podnikom podnikateľa Slovenská plavba a prístavy, a.s., so sídlom Pribinova 24, 815 24 Bratislava, IČO: 35 705 671 (ďalej len „SPaP“) na základe Zmluvy o kúpe akcií uzatvorenej dňa 31.1.2006 medzi WOODBRET LIMITED, so sídlom 30 Karpenisi Street, Nicosia, Cyprus ako predávajúcim a podnikateľom Budamar ako kupujúcim (ďalej len „Zmluva1“) a na základe Zmluvy o kúpe akcií uzatvorenej dňa 31.1.2006 medzi CLEMENT LIMITED, so sídlom 14 Ayiou Epiphaniou Street, Archangellos, Nicosia, Cyprus ako predávajúcim a podnikateľom Budamar ako kupujúcim (ďalej len „Zmluva2“).

Na základe doručenia oznámenia predmetnej koncentrácie začalo dňa 6.2.2006 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 022/OK/2006, o čom úrad listom č. 754/PMÚ SR/2006 zo dňa 17.2.2006 informoval účastníka správneho konania. Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť.

Po doplnení oznámenia koncentrácie podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie listom zaevidovaným pod č. 1039/2006 zo dňa 3.3.2006,  listom zaevidovaným pod 
č. 1864/2006 zo dňa 18.4.2006, listom zaevidovaným pod č. 2083/2006 zo dňa 26.4.2006 a listom zaevidovaným pod č. 2399/2006 zo dňa 15.5.2006 začala dňa 16.5.2006 začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 2445/PMÚ SR/2006 zo dňa 17.5. 2006.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol zaplatený dňa 3.3.2006.

Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť Budamar je spoločnosťou zaregistrovanou v registri spoločností pre Anglicko a Wales pod č. 3996955 zapísanou podľa zákona o spoločnostiach z roku 1985 ako spoločnosť s ručením obmedzeným. V stanovách spoločnosti Budamar je uvedený rozsiahly predmet činnosti pozostávajúci najmä z cestnej dopravy a prepravy akéhokoľvek druhu tovaru, vrátane palív, olejov, minerálov, strojov, nábytku, potravín, dobytku; osobnej a nákladnej dopravy; špeditérska činnosť; činnosť cestovnej kancelárie; kúpa a nájom nehnuteľností a ich využitie na skladovanie tovaru; predaj vozidiel; prevádzka garáží; prevádzka servisu vozidiel; vlastníctvo a predaj všetkých druhov vozidiel, vrátane lietadiel a lodí; poskytovanie služieb poisťovacieho a colného agenta;  veľkoobchod;  maloobchod, import a export  akéhokoľvek druhu tovaru; výkon služieb sprostredkovateľa, agenta, kontraktora vo vzťahu k vyššie uvedeným činnostiam; nadobúdanie, získavanie a ochrana akéhokoľvek duševného a priemyselného vlastníctva; nadobúdanie podnikov, podielov, akcií v iných spoločnostiach; zakladanie spoločností; prijímanie a poskytovanie finančných prostriedkov a vykonávanie ďalších činností, ktoré sú zlučiteľné s vyššie uvedeným. Oznamovateľ v oznámení však uvádza, že reálne spoločnosť Budamar nevykonáva žiadnu činnosť, je to holdingová spoločnosť, ktorá mala pred koncentráciou na území Slovenskej republiky 100% podiel na základnom imaní v spoločnosti BUDAMAR TRANSPORT SLOVAKIA, a.s. Palisády 56, 811 06 Bratislava, IČO: 35 736 046 (ďalej len „BUDAMAR TRANSPORT SLOVAKIA“). Okrem toho vlastní priamo 23,99%-ný podiel a nepriamo prostredníctvom podnikateľa BUDAMAR TRANSPORT SLOVAKIA 0,0002%-ný podiel na základnom imaní podnikateľa SPaP.

Z vyššie uvedených skutočností vyplýva, že Budamar je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť SPaP podľa výpisu z Obchodného registra Okresného súdu Bratislava I, oddiel Sa, vložka číslo 1249/B zo dňa 6.2.2006 bola zapísaná dňa 1. 1. 1997 ako akciová spoločnosť so základným imaním 2 545 370 000 Sk, rozdeleným na akcie v menovitej hodnote jednej akcie 1 000 Sk, ktoré sú vydané ako zaknihované akcie na doručiteľa. 

Hlavným predmetom jej činnosti sú vnútroštátna a zahraničná doprava tovarov a osôb po vnútrozemských vodných cestách; riečno - námorná doprava tovarov kabotážnymi a riečno-námornými loďami, preklad a skladovanie tovarov, výkon doplnkových a podmieňujúcich činností pre preklad a skladovanie tovarov vo vnútrozemských a námorných prístavoch a iné. Spoločnosť SPaP na vykonávanie jej podnikateľskej činnosti vlastní viacero koncesných listín, živnostenských listov a licencií ktoré sú súčasťou spisového materiálu.

Z vyššie uvedeného je zrejmé, že spoločnosť SPaP je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie a v jeho doplnení spočíva v získaní nepriamej kontroly podnikateľom Budamar prostredníctvom podnikateľa Ganeshia a podnikateľa Mellush nad podnikom podnikateľa SPaP na základe uzavretia Zmluvy 1 a Zmluvy2.  Na základe Zmluvy1 a Zmluvy2 získa podnikateľ Budamar nepriamo prostredníctvom podnikateľa Ganeshia a podnikateľa Mellush 44,995 % podiel na základnom imaní podnikateľa SpaP. Keďže doteraz vlastnil podnikateľ Budamar priamo 23,99% podiel a nepriamo prostredníctvom podnikateľa BUDAMAR TRANSPORT SLOVAKIA  0,0002% podiel na základnom imaní podnikateľa SpaP, zvýši na základe uzavretia Zmluvy1 a Zmluvy2 svoj súčasný 23,99%-ný podiel na základnom imaní podnikateľa SpaP na celkovo 68,985%- ný podiel na základnom imaní podnikateľa SpaP.

Úrad z poskytnutých podkladov a informácií skúmal, akým spôsobom boli doteraz prijímané strategické rozhodnutia podnikateľa SPaP a kým spôsobom budú tieto rozhodnutia prijímané po predmetnej transakcii. 

Oznamovateľ v oznámení uvádza, že pred uzavretím Zmluvy1 a Zmluvy2 žiaden z akcionárov nevlastnil väčšinu akcií spoločnosti  SPaP, ani nedisponoval väčšinou hlasovacích práv v orgánoch spoločnosti. Medzi akcionármi neexistuje žiadna akcionárska dohoda. Všetky strategické rozhodnutia sa prijímajú po dosiahnutí potrebnej väčšiny hlasov na valnom zhromaždení spoločnosti SPaP. Spoločnosť SPaP teda podľa vyjadrenia oznamovateľa nebola kontrolovaná žiadnym podnikateľom. 
Spôsob prijímania strategických rozhodnutí podnikateľa SPaP upravujú Stanovy podnikateľa SPaP zo dňa 22.11.2005 (ďalej len „Stanovy“). 
Úrad po preštudovaní všetkých podkladov oznámenia zistil, že podnikateľ Budamar zvýši na základe uzavretia Zmluvy1 a Zmluvy2 svoj súčasný 23,99%-ný podiel na základnom imaní podnikateľa SpaP na celkovo 68,985%-ný podiel na základnom imaní podnikateľa SpaP, čím v súlade so Stanovami získa možnosť vykonávať rozhodujúci vplyv na činnosť podnikateľa SPaP, teda získa nepriamu kontrolu nad podnikom podnikateľa SPaP prostredníctvom podnikateľa Ganeshia a podnikateľa Mellush.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ Budamar, ktorý získal prostredníctvom podnikateľa Ganeshia a podnikateľa Mellush nepriamu kontrolu nad podnikom podnikateľa SPaP. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia Budamar a SPaP.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad zistil, že podnikateľ Budamar v roku 2004 dosiahol celosvetový celkový obrat prevyšujúci 1,2 mld. Z uvedeného je zrejmé, že aj spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. rok 2004, presiahol 1,2 mld. Sk. Úrad ďalej zistil, že podnikateľ SPaP dosiahol v roku 2004 v Slovenskej republike obrat vyšší ako 500 mil. Sk. 

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy1 a Zmluvy2, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Zmluvy1 a Zmluvy2, t.j. 31.1.2006. Vzhľadom na to, že oznámenie koncentrácie bolo doručené úradu dňa 6.2.2006, predmetná koncentrácia bola oznámená úradu do 30 pracovných dní odo dňa uzavretia Zmluvy1 a Zmluvy2, t. j. oznámenie koncentrácie bolo úradu doručené v zákonom stanovenej lehote.

Relevantné trhy 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a nimi kontrolovaní podnikatelia. 

Ako je uvedené v oznámení koncentrácie spoločnosť Budamar je holdingová spoločnosť, vlastní akcie spoločnosti BUDAMAR TRANSPORT SLOVAKIA, a.s. a SPaP a sama nevykonáva žiadnu obchodnú činnosť. Prostredníctvom svojej dcérskej spoločnosti BUDAMAR TRANSPORT SLOVAKIA, a.s. vykonáva na území Slovenskej republiky komplexné služby v oblasti zasielateľstva v rámci železničnej nákladnej dopravy a cestnej nákladnej dopravy - t.j. zabezpečuje dopravu/prepravu pre zákazníka prostredníctvom vybraných prepravcov, pričom nevlastní žiadne dopravné prostriedky vykonávajúce dopravu.

Oblasťou podnikania, kde vykonáva svoju podnikateľskú činnosť podnikateľ SPaP je verejná nákladná vodná doprava a viaceré činnosti, ktoré podľa oznamovateľa predmetnej koncentrácie vyplývajú z užívania častí verejných prístavov Bratislava  a Komárno v zmysle § 5 ods. 7 zákona č. 338/2000 Z.z. o vnútrozemskej plavbe a o zmene a doplnení niektorých zákonov v znení neskorších predpisov (ďalej len „zákon č. 338/2000 Z. z.“). 

Zasielateľ je právnická osoba, ktorá zabezpečuje prepravu vecí z určitého miesta do iného miesta pre príkazcu vo vlastnom mene a na účet príkazcu a poskytuje pre príkazcu rôzne súvisiace služby, napríklad colné vybavenie, poistenie, informačný servis, atď. Pod pojmom zasielateľstvo sa teda rozumie obstaranie prepravy vecí, prípadne ďalších služieb, ktoré s prepravou súvisia, v mene zasielateľa a na účet príkazcu.  Zasielateľstvo sa vykonáva na základe zasielateľskej zmluvy podľa § 601 a nasl. č. 513/1991 Zb. Obchodný zákonník v znení neskorších predpisov (ďalej len „Obchodný zákonník“).
V zmysle prílohy číslo 3 zákona č. 455/1991 Zb. o živnostenskom podnikaní v znení neskorších predpisov (živnostenský zákon), je zasielateľstvo koncesovaná živnosť, ktorú môže  vykonávať len držiteľ koncesie, a ktorú právnická alebo fyzická osoba obdrží len za predpokladu splnenia stanovených kritérií. 

Zasielateľstvo je definované podľa platnej STN (Slovenská technická norma) 01 8500 „Základné názvoslovie v doprave“ ako obstaranie prepravy vecí, popr. ďalších úkonov s prepravou súvisiacich, vlastným menom a na cudzí účet. 

Vymedzenie definície zasielateľa vyplýva zo znení jednotlivých paragrafov Obchodného zákonníka a základnou úpravou pre jej stanovenie je Zasielateľská zmluva upravená v § 601 a nasl., ktorou sa zaväzuje zasielateľ príkazcovi, že mu vo vlastnom mene a na jeho účet obstará prepravu vecí z určitého miesta do určitého iného miesta a ďalšie služby s tým spojené, a príkazca sa zaväzuje zaplatiť zasielateľovi odplatu.

Zasielateľovi prislúcha zmluvná odplata alebo ak nebola dohodnutá, odplata obvyklá v čase dojednania zmluvy pri obstaraní podobnej prepravy. Okrem toho má zasielateľ nárok na úhradu potrebných a užitočných nákladov, ktoré zasielateľ vynaložil za účelom splnenia svojich záväzkov a má nárok na úhradu nákladov, ktoré účelne vynaložil pri plnení svojho záväzku (§ 607, ods. 1 Obchodného zákonníka).

Podľa oznamovateľa je zasielateľ manažérom prepravy a má povinnosť vynaložiť odbornú starostlivosť pri realizácii záväzkov vyplývajúcich zo zmluvy. Jeho úlohou, pri zohľadnení minimalizácie prepravných nákladov, minimalizácie rizík vyplývajúcich z prepravy, je zabezpečiť optimálny priebeh prepravy tovaru z určitého miesta do iného miesta. Zasielateľ môže poskytovať balenie a označovanie tovaru, volí vhodný dopravný prostriedok, zabezpečuje potrebné služby pri colnom odbavovaní tovaru, môže ručiť za colný dlh. Zabezpečuje poistenie tovaru počas prepravy a skladovania, poskytuje služby pri vystavovaní potrebných sprievodných a iných dokladov, chráni záujmy prepravcu. 

BUDAMAR TRANSPORT SLOVAKIA vlastní Koncesnú listinu reg. číslo 2000/10631/00005 zo dňa 19.4.2000 vydanú Okresným úradom Bratislava V, odborom živnostenským a ochrany spotrebiteľa na vykonávanie koncesovanej živnosti: Zasielateľstvo.

Dopravné prostriedky, ktoré spoločnosť BUDAMAR TRANSPORT SLOVAKIA, a.s. využíva pre poskytovanie zasielateľských služieb svojim klientom sú prenajímané od iných subjektov. BUDAMAR TRANSPORT SLOVAKIA teda zabezpečuje prepravu tovaru na základe zmluvného vzťahu s vlastníkmi dopravných prostriedkov – dopravcami (ZSSK CARGO, cestní prepravcovia a pod.).

Z oznámenia vyplýva, že napriek tomu, že činnosť zasielateľa nie je viazaná na určitý typ dopravných prostriedkov, podnikateľ Budamar prostredníctvom svojej dcérskej spoločnosti BUDAMAR TRANSPORT SLOVAKIA nevykonáva zasielateľstvo v rámci  vodnej nákladnej dopravy. 

Podľa § 32 ods. 2 správneho poriadku podkladom pre rozhodnutie sú aj skutočnosti známe správnemu orgánu z jeho úradnej činnosti. Na základe tohto ustanovenia úrad vychádzal pri vymedzení relevantného trhu z rozhodnutia úradu č. 2004/DP/2/1/088 zo dňa 23.04.2004. V predmetnom rozhodnutí úrad čiastočne skúmal zastupiteľnosť trhov železničnej, cestnej, lodnej a leteckej nákladnej dopravy. Úrad v predmetnom konaní vylúčil zastupiteľnosť lodnej nákladnej dopravy so železničnou a cestnou nákladnou dopravou z dôvodu, že lodná nákladná doprava je obmedzená, najmä lodnou dopravnou cestou, poveternostnými vplyvmi, dosiahnuteľnosťou, dostupnosťou a vzdialenosťou miesta nakládky a vykládky od miesta výroby resp. spotreby.  

Tak ako to uvádza oznamovateľ koncentrácie vo svojom oznámení v súvislosti so skúmaním zastupiteľnosti železničnej, cestnej a vodnej nákladnej dopravy sa účastníci koncentrácie plne prikláňajú a stotožňujú so závermi úradu uvedenými v predmetnom rozhodnutí č. 2004/DP/2/1/088 zo dňa 23.4.2004. V uvedenom rozhodnutí úrad vylúčil zastupiteľnosť trhu verejnej nákladnej vodnej dopravy so železničnou nákladnou dopravou a cestnou nákladnou dopravou pre tzv. top komodity ako sú uhlie, železná ruda, chémia + ropné produkty, kovy a stavebniny. Uvedené komodity sú takisto jednými s najviac prepravovaných komodít zabezpečovaných Budamarom a prepravovaných SPaP, okrem stavebnín, ktoré v portfóliu komodít prepravovaných SPaP nefigurujú. Z dôvodov uvedených nižšie sa však domnievame, že zastupiteľnosť možno vylúčiť pre všetky prepravované komodity.   

Podľa účastníka konania je táto nezastupiteľnosť spôsobená obmedzenosťou verejnej nákladnej vodnej dopravy, ktorá je viazaná na riečnu dopravnú cestu (v prípade účastníka koncentrácie – podnikateľa SPaP je to Dunaj). Riečna infraštruktúra je z hľadiska jej dostupnosti a dosiahnuteľnosti výrazne obmedzená v porovnaní s vybudovanou hustou cestnou a železničnou infraštruktúrou. Obzvlášť Dunaj prechádza slovenským územím len v jeho juhozápadnej časti, čím je do značnej mieri nedostupný pre výrobcov alebo užívateľov od miesta výroby resp. miesta určenia v iných častiach Slovenska; vzdialenosť miesta nakládky a vykládky od miesta výroby resp. spotreby je tak nerentabilná. Nepochybne ďalším limitujúcim faktorom sú poveternostné vplyvy, ktoré predovšetkým v čase zvýšenej hladiny toku riek fakticky eliminujú akúkoľvek dopravu na rieke. Obdobné komplikácie nastávajú v čase mrazov, keď zamrznuté časti toku znemožňujú alebo spomaľujú dopravu plavidiel na rieke. V neposlednom rade je verejná nákladná vodná doprava pomalšia (2 až 3 krát pomalšia) ako železničná alebo cestná nákladná doprava, čím nevyhovuje požiadavkám výrobcov na vykonanie prepravy komodity z miesta odoslania do miesta určenia v najkratšom možnom čase. 

Odberateľmi služieb prepravy na trhu verejnej nákladnej vodnej dopravy sú spoločnosti, ktoré potrebujú prepraviť veľké množstva tovarov bez časovej náročnosti na ich dodávku. Na základe toho, čo bolo uvedené vyššie nie je možné z hľadiska logistiky spojenej s prepravou, prepravovaných komodít ako aj prepravovaného množstva verejnú nákladnú vodnú dopravu považovať za zastupiteľnú s cestnou nákladnou dopravou ani so železničnou nákladnou dopravou.

Úrad z informácií a podkladov predložených oznamovateľom zistil, že podnikateľ SPaP vlastní koncesnú listinu na vykonávanie koncesovanej živnosti pre Zasielateľstvo a v obchodnom registri má zapísanú činnosť cestná motorová doprava (osobná i nákladná). Oznamovateľ však v oznámení uvádza, že „aj keď má podnikateľ SPaP oprávnenie a v obchodnom registri zapísanú činnosť cestná motorová doprava (osobná i nákladná), podnikateľ SPaP túto činnosť nevykonáva ani nevykonával, t.j. na príslušnom trhu nemá žiadne zastúpenie“.

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Oznamovateľ ako priestorový relevantný trh pre trh zasielateľstva v rámci železničnej dopravy a zasielateľstva v rámci cestnej dopravy vymedzil územie Slovenskej republiky. Pri určení priestorovej dimenzie vyššie uvedených oblastí, na ktorých pôsobí podnikateľ Budamar, úrad tiež vychádzal zo skutočnosti uvedenej v oznámení koncntrácie, že dcérska spoločnosť podnikateľa Budamar BUDAMAR TRANSPORT SLOVAKIA zabezpečuje [ 90 – 100% ] prepravy na trhu cestnej nákladnej dopravy a železničnej nákladnej dopravy výlučne na území Slovenskej republiky. 

V oznámení oznamovateľ uvádza, že BUDAMAR TRANSPORT SLOVAKIA ako zasielateľ vykonáva komplexné služby v oblasti zasielateľstva v rámci železničnej a zasielateľstva v rámci cestnej dopravy, najmä všetky činnosti, ktoré súvisia s prepravou tovaru, pričom ich vykonáva priamo svojimi kapacitami, alebo ich zabezpečuje subdodávateľsky. Zároveň by v prípade zasielateľstva bolo potrebné zobrať do úvahy rozdiely, ktoré vyplývajú pri obstaraní prepravy jednotlivých komodít, ktoré príkazca chce prepraviť z určitého miesta do určitého iného miesta.
V nadväznosti na hore uvedené a na skutočnosť, že účastníci koncentrácie nepôsobia v tej istej oblasti, však úrad dospel k záveru, že na účely posúdenia účinkov predmetnej koncentrácie na súťaž v Slovenskej republike nie je potrebné presnejšie vymedzovať tovarové relevantné trhy podľa jednotlivých prepravných komodít a ďalších činností zasielateľa.

Trh zasielateľstva v rámci železničnej dopravy

Oznamovateľ vychádzal pri odhade celkovej veľkosti trhu vyjadrenej v hmotnosti zásielok prepravených v tonách z Výročnej správy ZSSK CARGO, ako aj z účtovaného prepravného v SKK z Výročnej správy ZSSK CARGO. Podľa uvedeného je celková hmotnosť zásielok prepravených v roku 2004 Železničnou spoločnosťou Cargo Slovakia, a.s. (ďalej len „ZSSK CARGO“) 49 756 100 ton a celkové účtované prepravné ZSSK CARGO predstavuje v roku 2004 12 825 547 460,-Sk. Podiel prepraveného tovaru zabezpečeného podnikateľom Budamar prostredníctvom svojej dcérskej spoločnosti BUDAMAR TRANSPORT SLOVAKIA železničnou dopravou z celkovej hmotnosti zásielok prepravených za rok 2004 ZSSK CARGO predstavuje [10-20%]. 
Úrad vychádzajúc z Ročenky dopravy a životného prostredia 2005 Štatistického úradu Slovenskej republiky zistil, že železničnou dopravou bolo v roku 2004 prepravených 50 445 000 ton tovaru. Z celkovo prepravených ton tovaru predstavoval podiel prepraveného tovaru zabezpečeného podnikateľom Budamar prostredníctvom svojej dcérskej spoločnosti BUDAMAR TRANSPORT SLOVAKIA [10-20%].
Vzhľadom na to, že informácia o hmotnosti prepravených ton zabezpečených podnikateľom Budamar prostredníctvom svojej dcérskej spoločnosti BUDAMAR TRANSPORT SLOVAKIA železničnou dopravou za rok 2004 je označená ako obchodné tajomstvo, táto informácia ako aj podiel určený v % je súčasťou spisu.
Ako odpoveď na žiadosť  úradu č. 2138/PMÚSR/2006 zo dňa 28.4.2006 bol doručený úradu dňa 9.5.2006 list zaevidovaný pod č. 2248/2006, v ktorom Štatistický úrad Slovenskej republiky  zaslal informáciu, že v roku 2005 bol celkový objem prepraveného tovaru železničnou dopravou 48 049 tis. ton. 
Z celkovo prepravených ton tovaru za rok 2005 predstavoval podiel prepraveného tovaru zabezpečeného v roku 2005 podnikateľom Budamar prostredníctvom svojej dcérskej spoločnosti BUDAMAR TRANSPORT SLOVAKIA [10-20%].
Vzhľadom na to, že informácia o hmotnosti prepravených ton zabezpečených v roku 2005 podnikateľom Budamar prostredníctvom svojej dcérskej spoločnosti BUDAMAR TRANSPORT SLOVAKIA železničnou dopravou je označená ako obchodné tajomstvo, táto informácia ako aj podiel určený v % je súčasťou spisu.
Z podkladov predložených úradu vyplýva, že druhý účastník koncentrácie – podnikateľ SPaP na vyššie uvedenom relevantnom trhu nepôsobí, posudzovanou koncentráciou nedochádza ku zmene štruktúry trhu ani bariér vstupu na tento trh, čo znamená, že predmetný trh posudzovanou koncentráciou nie je dotknutý.

Trh zasielateľstva v rámci cestnej dopravy

Z Ročenky dopravy a životného prostredia 2005 Štatistického úradu Slovenskej republiky vyplýva, že cestnou dopravou bolo v roku 2004 prepravených 178 085 000  ton tovaru.
Oznamovateľ v oznámení vymedzil priestorový relevantný trh územím Slovenskej republiky.
Ako uvádza oznamovateľ v oznámení oddelenie cestnej nákladnej dopravy bolo u podnikateľa BUDAMAR TRANSPORT SLOVAKIA zriadené až v priebehu roku 2005. V roku 2004 teda túto prepravu nezabezpečoval. 
Ako odpoveď na žiadosť  úradu č. 2138/PMÚSR/2006 zo dňa 28.4.2006 bol doručený úradu dňa 9.5.2006 list zaevidovaný pod č. 2248/2006, v ktorom Štatistický úrad Slovenskej republiky  zaslal informáciu, že v roku 2005 bol objem prepraveného tovaru cestnou dopravou 32 558 tis. ton. 
Podiel prepraveného tovaru zabezpečeného podnikateľom Budamar prostredníctvom svojej dcérskej spoločnosti BUDAMAR TRANSPORT SLOVAKIA cestnou dopravou v roku 2005 z celkovej hmotnosti zásielok prepravených za rok 2005 cestnou dopravou predstavuje [ 0-3 %]. Vzhľadom na to, že informácia o hmotnosti prepravených ton zabezpečených podnikateľom Budamar prostredníctvom svojej dcérskej spoločnosti BUDAMAR TRANSPORT SLOVAKIA cestnou nákladnou dopravou za rok 2005 je označená ako obchodné tajomstvo, táto informácia ako aj podiel určený v % je súčasťou spisu.
Z podkladov predložených úradu vyplýva, že druhý účastník koncentrácie – podnikateľ SPaP na vyššie uvedenom relevantnom trhu nepôsobí, posudzovanou koncentráciou nedochádza ku zmene štruktúry trhu ani bariér vstupu na tento trh, čo znamená, že predmetný trh posudzovanou koncentráciou nie je dotknutý.

Trh verejnej nákladnej vodnej dopravy

Z oznámenia vyplýva, že podnikateľ SPaP pôsobí ako dopravca na trhu verejnej nákladnej vodnej dopravy. SPaP vykonáva dopravu prostredníctvom vlastných nákladných lodí. 

Oblasť verejnej nákladnej vodnej dopravy je regulovaná zákonom 338/2000 Z. z.. Podľa tohto zákona verejnú vodnú dopravu môže vykonávať podnikateľ na základe licencie, ktorú udeľuje za zákonom určených podmienok Ministerstvo dopravy, pôšt a telekomunikácií Slovenskej republiky (ďalej len „MDPT SR“).
	
Z oznámenia vyplýva, že v prípade trhu verejnej nákladnej vodnej dopravy je možné uvažovať o väčšom rozmere relevantného trhu, ktorý je daný celým splavným tokom Dunaja, na ktorom sa doprava vykonáva a na ktorom SPaP pôsobí. Takýto trh je homogénny na celom splavnom toku Dunaja a nie je limitovaný územím jednotlivých štátov. Zároveň však oznamovateľ v oznámení koncentrácie uvádza, že priestorové vymedzenie relevantného trhu územím Slovenskej republiky sa vzťahuje aj na trh verejnej nákladnej vodnej dopravy, ktorý z geografického hľadiska možno vymedziť lodnými trasami v rámci územia Slovenskej republiky, nakoľko tieto z pohľadu ekonomických, právnych a prírodných podmienok tvoria homogénne prostredie.

Vzhľadom na hore uvedené úrad zistil, že najužšie vymedzenie priestorového relevantného trhu verejnej vodnej nákladnej dopravy je vymedzenie celého splavného toku rieky Dunaj vymedzeného lodnými trasami v rámci územia Slovenskej republiky. Úrad zvažoval, či je možné pôsobenie podnikateľa SPaP rozšíriť o územie splavného toku Dunaja širšie ako územie Slovenskej republiky. V nadväznosti na skutočnosť, že druhý účastník koncentrácie nepôsobí na žiadnom trhu v oblasti verejnej nákladnej vodnej dopravy a teda tak ako je uvedené nižšie koncentráciou nevzniká dominantné postavenie podnikateľa Budamar ani na užšie definovanom relevantnom trhu, úrad ponechal presné vymedzenie relevantného trhu otvorené, pretože v oboch prípadoch, by dospel k rovnakému záveru.

Čo sa týka vymedzenia celkovej veľkosti trhu pri relevantnom trhu verejnej nákladnej vodnej doprave, oznamovateľ v oznámení uvádza, že celková veľkosť trhu sa nedá určiť, nakoľko sa podľa jeho informácií doposiaľ neskúmala. Ako podporný údaj však uvádza údaje zo Štatistického úradu Slovenskej republiky, že v roku 2004 bolo všetkými prevádzkovateľmi verejnej vodnej dopravy prepravené na území SR 2 725 tis. ton. 

Podiel tovaru prepraveného podnikateľom SPaP na trhu verejnej nákladnej vodnej dopravy z celkovej hmotnosti zásielok prepravených za rok v roku 2004 všetkými prevádzkovateľmi verejnej vodnej dopravy  predstavuje [ 50 - 60 %]. Vzhľadom na to, že informácia o hmotnosti tovaru prepraveného podnikateľom SPaP verejnou nákladnou vodnou dopravou za rok 2004 je označená ako obchodné tajomstvo, táto informácia ako aj podiel určený v % je súčasťou spisu.

Úrad si listom č. 2398/PMÚ SR/2006 zo dňa 15.5. 2006 vyžiadal od štatistického úradu Slovenskej republiky objem prepraveného tovaru za rok 2005 v tis. tonách - Vybrané ukazovatele za všetkých prevádzkovateľov vnútrozemskej vodnej dopravy bez ohľadu na krajinu registrácie na území SR. Štatistický úrad Slovenskej republiky však listom doručeným úradu dňa 23.5.2006 uviedol, že žiadané údaje nemôže poskytnúť, nakoľko spracovanie týchto údajov len v súčasnosti prebieha a výsledky spracovania budú k dispozícii až koncom júna 2006. Úrad teda nezistil podiel prepraveného tovaru podnikateľom SPaP verejnou vodnou nákladnou dopravou za rok 2005.

Z oznámenia vyplýva, že podnikateľ SPaP na trhu verejnej nákladnej vodnej dopravy nepôsobí a napriek tomu, že činnosť zasielateľa nie je viazaná na určitý typ dopravných prostriedkov, podnikateľ Budamar prostredníctvom svojej dcérskej spoločnosti BUDAMAR TRANSPORT SLOVAKIA nevykonáva zasielateľstvo v rámci  vodnej nákladnej dopravy.

Z podkladov predložených úradu vyplýva, že druhý účastník koncentrácie – podnikateľ Budamar na vyššie uvedenom relevantnom trhu nepôsobí, posudzovanou koncentráciou nedochádza ku zmene štruktúry trhu ani bariér vstupu na tento trh, čo znamená, že predmetný trh posudzovanou koncentráciou nie je dotknutý.

Prístav 

Podľa výpisu z obchodného registra, SPaP vykonáva okrem verejnej nákladnej vodnej dopravy viaceré činnosti, ktoré podľa oznamovateľa  vyplývajú z užívania častí verejných prístavov Bratislava a Komárno v zmysle § 5 ods. 7 zákona č. 338/2000 Z. z.. 
Podľa § 32 ods. 2 správneho poriadku podkladom pre rozhodnutie sú aj skutočnosti známe správnemu orgánu z jeho úradnej činnosti. Na základe tohto ustanovenia úrad vychádzal pri vymedzení relevantného trhu aj z rozhodnutia úradu 
č. 2003/FH/3/1/118 zo dňa 16.6.2003 (ďalej len „Rozhodnutie 2003/FH/3/1/118“). 

Podľa § 2 písm. c) zákona č. 338/2000 Z. z sa rozumie prístaviskom miesto, ktoré slúži na vykonávanie činnosti súvisiacej s prevádzkou plavidiel.

Podľa § 3 ods. 1 zákona č. 338/2000 Z. z. prevádzkovateľom vodnej cesty je správca vodného toku (§ 32 zákona č. 138/1973 Zb. o vodách). Prevádzkovateľom vodnej cesty na inej vodnej ploche je správca inej vodnej plochy.

Podľa § 5 ods. 1 zákona č. 338/2000 Z. z. prístav je vymedzené územie vrátane vodnej časti, stavieb a zariadení, ktoré slúžia na prekladanie, skladovanie, opracovanie a dopravu tovarov, naloďovanie a vyloďovanie cestujúcich a ochranu plavidiel pri prechode ľadochodov a povodňových prietokov, ako aj na vykonávanie činností súvisiacich s prevádzkou plavidiel a ich opravou, rekonštrukciou alebo stavbou.

Podľa § 5 ods. 2 zákona č. 338/2000 Z. z. prístavy sa zriaďujú na miestach vhodných z hľadiska bezpečnosti a plynulosti plavby, ochrany životného prostredia, vodohospodárskych záujmov a napojenia vodnej cesty na ostatné druhy dopráv. Na zriadenie prístavu je potrebný súhlas MDPT SR. 

Podľa § 5 ods. 3 zákona č. 338/2000 Z. z. prístavy môžu mať charakter prístavov určených na verejné používanie (ďalej len „verejný prístav“) alebo prístavov určených na neverejné používanie (ďalej len „neverejný prístav“).

Podľa § 5 ods. 4 zákona č. 338/2000 Z. z. územie verejných prístavov vymedzuje MDPT SR po prerokovaní s príslušným okresným úradom a dotknutými obcami.

Podľa § 5 ods. 5 zákona č. 338/2000 Z. z. pozemky v území verejných prístavov môžu byť len vo vlastníctve štátu. Na prenechanie takého pozemku jeho správcom do nájmu sa vzťahujú osobitné predpisy (zákon č. 278/1993 Z. z. o správe majetku štátu v znení neskorších predpisov). Stavby na prenajatých pozemkoch verejných prístavov možno uskutočňovať len so súhlasom MDPT SR.
	
V Rozhodnutí 2003/FH/3/1/118 úrad zistil, že pozemky na území verejných prístavov v SR sú vo vlastníctve štátu a spravuje ich Štátna plavebná správa, Bratislava (ďalej len „ŠPS“), ktorá tieto pozemky prenajíma na základe zmluvy o nájme pozemkov rôznym subjektom. Na týchto pozemkoch majú niektoré tieto subjekty vybudované vlastné stavby (spevnené plochy, kancelárie, sklady a pod.). Ďalším predmetom činnosti ŠPS, ktorý vyplýva zo zákona č. 338/2000 Z. z., sú špecifické úlohy vo vodnej doprave, vnútrozemskej plavbe, odborné šetrenie plavebných nehôd, lodných posádok, vyberanie úhrady náhrad za používanie verejných prístavov v SR a pod. Vodné časti prístavov Bratislava a Komárno a nábrežné prístavné móla sú v správe prevádzkovateľa vodnej cesty, ktorým je správca toku Vodohospodársky podnik, š. p., OZ Povodie Dunaja. 

Prístav je verejným dopravným zariadením, v ktorom sa zabezpečuje prekladanie, umiestňovanie, skladovanie, opracovanie a doprava tovarov, naloďovanie a vyloďovanie cestujúcich, prevádzka, oprava, rekonštrukcia alebo stavba plavidiel.

Prístav je veľkou križovatkou troch druhov dopráv - vodnej, železničnej a cestnej dopravy. Z tohto dôvodu sa v prístave prekladá tovar z plavidiel na železničný alebo cestný dopravný prostriedok a naopak, ale aj zo železničného dopravného prostriedku na cestný dopravný prostriedok a naopak a taktiež z plavidla na plavidlo.

Na ploche prístavu sa nachádzajú spevnené plochy, budovy (kancelárske priestory, sklady, dielne, trafostanica a pod.), bazény, lodenica, prekládkové zariadenia, železničné vlečky, cestné komunikácie a iné.

Štát ako vlastník prístavov v SR zo svojej pozície prevádzkovateľa prístavu prostredníctvom ŠPS prenajíma pozemky v prístave a so súhlasom MDPT SR povoľuje stavby na území prístavu. Dočasnú stavbu možno zriadiť na základe nájomnej zmluvy k pozemku len na základe záväzného stanoviska MDPT SR. 

Vzhľadom na služby, ktoré vlastník prístavu, prípadne správca či nájomca prístavu poskytuje dopravcom a cestujúcej verejnosti, je prístup k prístavu nevyhnutnosťou pre dopravcov vykonávajúcich vodnú dopravu.

Vychádzajúc z potrieb vodnej dopravy, z počtu vodných tokov, z vodohospodárskych záujmov, z ochrany životného prostredia, z veľkosti vodných tokov a miest, cez ktoré vodný tok preteká, je lokalizácia prístavov v SR pevne určená. Výstavba ďalších prístavov na vodných tokoch je obmedzená počtom vhodných miest na zriadenie prístavu, efektívnosťou vytvárania nových prístavov, logikou rozmiestňovania prístavov, bezpečnosťou a plynulosťou plavby, napojenia vodnej cesty na ostatné druhy dopráv a rozhodovaním štátnej správy a obecnej samosprávy o tejto problematike. Vzhľadom na uvedené, úrad v Rozhodnutí 2003/FH/3/1/118 zistil, že výstavba prístavov je finančne a technicky náročná. 

Prístav Bratislava je verejným prekládkovým univerzálnym prístavom na medzinárodnom dunajskom vodnom toku, je to komplex vodných plôch, hydrotechnických zariadení a územia s dopravno-technickou infraštruktúrou. Prístav Bratislava sa geograficky nachádza v strede transeurópskej vodnej magistrály medzi Čiernym a Severným morom. Prístav má výhodnú polohu na diaľničné napojenie a na Ústrednú nákladnú stanicu. Diaľničný ťah D 61 smeruje do Rakúskej republiky na Viedeň, do Českej republiky na Brno a Prahu a opačným smerom do Maďarskej republiky na Budapešť. Prístav Bratislava sa rozkladá na ploche 205 hektárov, z čoho vodnú plochu tvorí 48 hektárov.

Prístavy Bratislava a Komárno sú verejné prístavy a podľa oznamovateľa z toho vyplýva prístupnosť takýchto prístavov a služieb v nich poskytovaných všetkým používateľom, pokiaľ to umožňujú kapacity takýchto prístavov
Oznamovateľ v oznámení predmetnej koncentrácie vychádzajúc pri vymedzení trhov na ktorých pôsobí podnikateľ SPaP z rozhodnutia úradu č. 2003/FH/3/1/118 zo dňa 16.6.2003 uvádza, že v rámci užívania spomínaných prístavov SPaP vykonáva predovšetkým 
(i) prekládku tovarov, 
(ii) prenájom hnuteľného majetku – zariadení na prekládku tovaru (žeriavy) a 
(iii) skladovanie/prenájom nehnuteľného majetku – spevnených plôch slúžiacich ako medzisklad alebo manipulačná plocha pri prekladaní tovaru z plavidla na dopravný prostriedok a naopak v prístave. 

Pri prekládke tovaru SPaP prostredníctvom svojich zariadení určených na prekládku tovaru (predovšetkým žeriavy rôzneho druhu prispôsobené podľa druhu tovaru určeného na prekládku) prekladá pre iné subjekty (objednávateľov) na odplatnej báze tovar z jedného dopravného prostriedku na druhý, t.j. za plavidla do iného dopravného prostriedku ako je vlak alebo nákladný automobil, prípadne aj iná loď, alebo naopak. Väčšina tovarov sa prekladá v prístave priamo, niektoré však aj s medziskladovaním – t.j. ich umiestnením na spevnenej ploche, keď v zásade dochádza ku krátkodobému prenájmu spevnenej plochy na účely skladovania tovaru. SPaP zahŕňa takúto službu do samotnej služby prekládky tovaru. Takéto zariadenia na prekládku môžu byť aj poskytnuté do prenájmu iným subjektom, ktorí na takýchto zariadenia prekladajú tovar pre seba alebo iných na odplatnej báze a platia nájom prenajímateľovi.  V prístave Bratislava vykonáva prekládku tovaru aj dcérska spoločnosť SPaP, spoločnosť Ferroservis, s.r.o. Spoločnosť Ferroservis, s.r.o.  vykonáva prekládky hutného materiálu práve na zariadeniach a plochách, ktoré má v prenájme od ďalšej dcérskej spoločnosti SPaP, spoločnosti Dunajservis, s.r.o..

Z podkladov predložených úradu vyplýva, že druhý účastník koncentrácie – podnikateľ Budamar na žiadnom z vyššie uvedených relevantných trhoch nepôsobí, posudzovanou koncentráciou nedochádza ku zmene štruktúry týchto trhov trhu ani bariér vstupu na tieto trhy, čo znamená, že predmetné trhy posudzovanou koncentráciou nie sú dotknuté.

Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 odsekom 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo koordinácia súťažného správania je v rozpore s ustanovením § 4 ods. 1 zákona.

Preto úrad skúmal, či uskutočnením posudzovanej koncentrácie nedôjde na vymedzených trhoch k takým zmenám, ktoré by vytvárali, alebo posilňovali  dominantné postavenie podnikateľa Budamar, ktorého dôsledkom môžu byť významné prekážky efektívnej súťaže. 

Ako je uvedené vyššie, nakoľko podnikateľ Budamar ani žiadne spoločnosti kontrolované týmto účastníkom koncentrácie nevykonávajú svoju podnikateľskú činnosť na tých istých relevantných trhoch ako podnikateľ SPaP a ním kontrolované spoločnosti, ako ani v oblasti, ktorá by nadväzovala dodávkami alebo odbytom na činnosť podnikateľa SPaP a ním kontrolované spoločnosti, takže podnikateľská činnosť podnikateľa Budamar a podnikateľa SPaP sa neprekrývajú.
Z uvedeného dôvodu na žiadnom z vyššie vymedzených relevantných trhov nedôjde k zvýšeniu trhového podielu podnikateľa Budamar.

Vychádzajúc z vyššie uvedených skutočností úrad zistil, že koncentrácia podnikateľov Budamar a SPaP na základe Zmluvy1 a Zmluvy2 nevytvára alebo neposilňuje dominantné postavenie podnikateľov Budamar a SPaP, ktorého dôsledkom sú významné prekážky efektívnej hospodárskej súťaže na vyššie vymedzených relevantných trhoch.

Vzhľadom na uvedené úrad rozhodol podľa § 12 ods. 1 zákona.

Podľa § 12 ods. 8 zákona, rozhodnutie podľa § 12 ods. 1 až 3 zákona sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie. 

V súlade s § 33 zákona úrad listom číslo 2680/PMÚ SR/2006 zo dňa 31.5.2006 vyzval účastníka správneho konania pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

Účastník konania prostredníctvom svojho právneho zástupcu listom zaevidovaným úradom pod číslom 2727/2006 doručenom úradu dňa 2.6.2006 uviedol, že k výsledkom šetrenia úradu uvedených v predmetnej výzve nemá žiadne výhrady a nenavrhuje žiadne doplnenie.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Peter Víglaský
Hlavné námestie 5
811 01 Bratislava